Karsten Nonbo (V), 2008-05-07:
Som inkarneret cyklist kan man jo ikke andet end være enig i mange ting på cyklistområdet.
Derfor er det rart, at vi har den her debat i dag.
Jeg vil egentlig gerne starte der, hvor debatten sluttede sidst.
For sagen er jo, at for halvandet år siden var de statsveje ikke statsveje, da var de amtsveje.
Så spørger jeg mig selv: Hvorfor gjorde vores amtsrådspolitikere og vores amtsborgmestre ikke mere ved sagen, dengang det lå i deres regi?
Det er jo deres forsømmeligheder, som transportministeren har arvet.
Det er da helt i orden, at man har ambitioner, men jeg synes lige, vi skal have den forklaring med om, at det er en masse forsømmeligheder, som Transportministeriet har overtaget fra amterne.
De har åbenbart haft 30 år til ikke at gøre det, og nu skal det hele så klares på et par år.
Nuvel, jeg ser også meget gerne, at vi kommer et stykke ad vejen, og transportministeren forklarede jo også glimrende, at der er afsat penge til at komme i gang.
Om det så blot er 14 km, står jeg da og er lidt småglad, for mig bekendt har vi nede i Næstved Kommune fået tilsagn om at få, jeg tror, det er op mod 10 km cykelsti langs en statsvej, så procentvis har vi jo i hvert fald nået meget, og det er jeg glad for.
Jeg vil egentlig godt i den forbindelse rose Vejdirektoratet, for det nye Vejdirektorat, det nye transportcenter, indgår, både hvad angår cykelstier og andre områder, i en glimrende dialog med den stedlige kommune og de stedlige borgere.
De laver borgerhøringer, inden de kommer med noget, så jeg synes, vi har et godt udgangspunkt, og jeg tror på, at vi kan nå et stykke vej.
Jeg vil lige kommentere et par af de punkter, der er.
Jeg må med hensyn til cykelbyer sige, at vi har et ganske udmærket eksempel i Odense, som man kan tage.
Jeg må sige, at puljetyranni og 50-50-finansieringer aldrig har været min kop te, og det er ud fra det her princip om, at det egentlig indskrænker kommunernes handlemuligheder frem for at udvide dem.
For så har man 100 kommuner, eller nu kan det højst blive 98, der konkurrerer med hinanden.
De har nogle projekter, og så kan de ikke komme videre, for de vil jo ikke videre, uden at de får 50 pct. af staten.
Og er pengene i den pulje brugt op, laver de ikke noget, før der er penge i en ny pulje.
Så jeg ser hellere, at man bibeholder den skarpe adskillelse og så eventuelt regulerer bloktilskuddet osv., frem for at man laver 50-50-finansieringer.
For det, kommunerne skal lave, skal de lave ud fra et oprigtigt ønske, ikke fordi de kan få det til halv pris.
Så det er jeg ikke stærkt med på, og det er Venstre i øvrigt heller ikke.
Nu har ministeren kommenteret et par af punkterne, så jeg springer nogle af dem over, og så går jeg til dér, hvor det foreslås, at der indføres obligatorisk lys på cyklen døgnet rundt.
Det er smadderklogt at have lys på cyklen om dagen, ligesom det er smadderklogt at køre med cykelhjelm.
Vi skal bare lige vende det om og sige, at det jo kan gå hen og sætte nogle begrænsninger.
Jeg spørger mig selv: Hvis man får det indført, er det så ikke lig med, at vi nedlægger alle vores bycykler, for hvem skal vedligeholde dem, hvem skal sørge for, at der er lys på dem?
Er det ikke sådan, at vi gør nogle flere til færdselslovovertrædere?
Der er masser, der cykler om natten uden lys på.
Nu skal det så også kriminaliseres at cykle om dagen uden lys på.
Så jeg køber ikke helt det der, selv om det er klogt, og selv om vi ad frivillighedens og oplysningens vej skal få så mange som muligt til at køre med cykelhjelm og så mange som muligt til at have lys på cyklen også i dagtimerne.
Så er der et par forslag til at gøre færdselsloven mere cyklistvenlig.
Jeg kan huske, at landbetjentene i gamle dage altid stod ved skolerne og skrev de lærere op, der cyklede vinkelret ind over fortovet og ud på vejen, for det måtte man ikke.
Det må man i dag.
Der er også et forslag om, at der laves lige ud-pile i forbindelse med rødt lys i T-kryds, altså hvis man skal lige ud i et T-kryds.
En dag kørte toget kun til Høje Taastrup - det er så en af fordelene ved, at vores tog kører uregelmæssigt - og jeg havde cyklen med.
Den tog jeg så ud af toget, og så cyklede jeg langs Roskildevej.
Der talte jeg en fire-fem stykker af de her pile, der viser, at man godt må køre lige ud for rødt lys i højre side.
Det er et ganske glimrende forslag.
Det andet forslag om højresving for rødt lys kan jeg ikke lide, og det er af den grund, at en cyklist jo ikke altid er lige opmærksom på, at der kommer en modkørende bilist, og kører frem alt for stærkt.
Han ved med sig selv, at han skal dreje til højre, men bilisten ved det ikke, og det vil sige, at bilisten bliver skræmt af den her cyklist, der kommer.
Jeg stopper her, vil jeg sige til formanden.